b'\n_START_ARTICLE_\nPaminklinis akmuo Stanislovui Rapolioniui\n_START_SECTION_\nPaminklas\n_START_PARAGRAPH_\nPaminklinio akmens autoriai: skulpt. Konstantinas Bogdanas, archit. Rimantas Buivydas, J\xc5\xabras Balkevi\xc4\x8dius._NEWLINE_Vertikalus granito akmuo \xc4\xaftaisytas ant trij\xc5\xb3 laipt\xc5\xb3 gaubto cokolio. Buvo bronzini\xc5\xb3 raid\xc5\xbei\xc5\xb3 u\xc5\xbera\xc5\xa1as: \xe2\x80\x9eStanislovas Rapolionis/1485-1545\xe2\x80\x9c. Akmenyje i\xc5\xa1ta\xc5\xa1ytoje ni\xc5\xa1oje \xc4\xafrengta vieta biustui ant pjedestalo. Ji tu\xc5\xa1\xc4\x8dia \xe2\x80\x93 \xc5\xa1iuo metu bronzinis 43 cm dyd\xc5\xbeio Rapolionio biustas saugomas Ei\xc5\xa1i\xc5\xa1ki\xc5\xb3 Stanislovo Rapolionio gimnazijos muziejuje. \xc4\x8cia kasmet teikiamos Stanislovo Rapolionio premijos, laureatai aplanko Gornostaji\xc5\xa1ki\xc5\xb3 paminklin\xc4\xaf akmen\xc4\xaf.\n_START_SECTION_\nIstorija\n_START_PARAGRAPH_\nPaminklas pastatytas 1986 m. parke prie\xc5\xa1ais Gornostaji\xc5\xa1ki\xc5\xb3 dvaro r\xc5\xabmus, minint S. Rapolionio 500-\xc4\x85sias gimimo metines. Jo pastatymo iniciatorius buvo vietos kol\xc5\xabkio pirmininkas, laisv\xc4\x97s kov\xc5\xb3 dalyvis Bronius Skiauter\xc4\x97 (1924\xe2\x80\x932013). Jis prisid\xc4\x97jo prie Gornostaji\xc5\xa1ki\xc5\xb3 dvaro, jo aplinkos sutvarkymo, nes tai buvo jo vadovaujamo kol\xc5\xabkio \xe2\x80\x9eLenino priesaikai\xe2\x80\x9c centras. Paminklui panaudotas apylink\xc4\x97se rastas riedulys. Prasid\xc4\x97jus Atgimimui paminklinis akmuo buvo nuniokotas, v\xc4\x97liau v\xc4\x97l atstatytas. Baiminantis, kad bronzinis S. Rapolionio biustas gali atsirasti metalo supirktuv\xc4\x97je, jis buvo perkeltas \xc4\xaf S. Rapolionio gimnazij\xc4\x85. Pasak buvusio mokyklos direktoriaus Vytauto Dailidkos, biusto kopijos i\xc5\xa1 akmens id\xc4\x97j\xc4\x85 k\xc4\x97l\xc4\x97 skulptorius K. Bogdanas, ta\xc4\x8diau \xc5\xa1io sumanymo \xc4\xafgyvendinti nesp\xc4\x97jo._NEWLINE_2016 m. duomenimis, dvaro r\xc5\xabm\xc5\xb3 pastatas buvo nenaudojamas, u\xc5\xberakintas, aplinka minimaliai pri\xc5\xbei\xc5\xabrima. Planuojama, kad LR Seimo paskelbtais 2017 m., Reformacijos metais, minint S. Rapolionio mirties metines (gegu\xc5\xbe\xc4\x97s 13 d.), paminklas prie Gornostaji\xc5\xa1ki\xc5\xb3 dvaro r\xc5\xabm\xc5\xb3 bus tinkamai sutvarkytas.'